**Решения от третото заседание на УС на ЦНИ (4/09.04.2019 г.)**

 На **09.04.2019 г.** се проведе заседание на УС на ЦНИ при АУ – Пловдив.

На заседанието присъстваха: проф. д-р Иван Манолов, доц. д-р Сава Табаков, доц. д-р Танко Колев, доц. д-р Ат. Стоева, проф. д-р Диана Кирин, доц. д-р Стоян Филипов, доц. д-р Анна Карова и Мария Механджийска;

Отсъстваха: проф. д-р Иван Пенов.

**Дневен ред:**

1. Утвърждаване на нови проекти за 2019 г.
2. Текущи.

**По точка 1.**  Утвърждаване на нови проекти за 2019 г.

 Проф. Ив. Манолов представи пред управителния съвет постъпилите нови проектни предложения за научноизследователски и инфраструктурни проекти, както и проекти по направление „Подкрепа на докторските програми“.

Гласуването се извърши за всяко проектопредложение по отделно.

1. Предложението за инфраструктурен проект, представен от доц. К. Стоянов и доц. В. Иванова се приеха единодушно.
2. Предложение за финансиране на проект, свързан с художествено-творческата дейност на студентите, по предложение на доц. Ив. Лулчева, беше прието единодушно. Допълнение направи доц. Ст. Филипов, като предложи, да се извикат и медии за да наблюдават събитието, свързано с проекта „Букет от националности“.
3. Предложението на доц. д-р Ил. Желязков за инфраструктурен проект бе обсъдено от членовете на УС на ЦНИ.

Доц. д-р Ст. Филипов: Не е ясно в предложението, какво ще се прави и с каква апаратура?!

Доц. д-р Сава Табаков: При инфраструктурните проекти трябва ясно да се знае какво ще се прави и какво ще остане след приключването на проекта.

Доц. д-р Ат. Стоева: Няма яснота и обосновка. Не е описано какво ще се изследва.

Проф. Манолов обърна внимание, че голяма част от научния колектив в проекта няма компетенции за научна работа с пестициди. Освен това исканото финансиране от 50 000 лв за една година е твърде голямо и ЦНИ не може да изразходва такива средства за финансиране на проекта.

 След направените коментари, проф. Ив. Манолов предложи на членовете на УС на ЦНИ да гласуват:

Гласували: ЗА – 0 човека, НЕ - 6 човека и Въздържал се – 1.

1. Предложението на проф. Мая Димитрова за инфраструктурен проект не бе прието.

Мотивите за неприемането бяха два: 1. Наредба 3 не разрешава закупуване на мебели. Катедрата може да поиска мебелите да се закупят и монтират със средства на университета 2. Планирано е да се закупи основно оборудване като дестилатор, везна, сушилна, либра, неща които могат да се закупят със средства на катедрата или да се изисква закупуването им със средства на университета.

Гласували: ЗА – 0 човека, НЕ - 7 човека

1. Предложението от доц. д-р Цветанка Райчева на тема Биологично разнообразие на род Crocus L. (Iridaceae L.) в българската флора е класирано с най-голям брой точки, но с приетото от УС решение на предишното заседание, на което беше определено, че тази година ще се финансират само проекти до 5000 лв, ще бъде финансиран с 5000 лв.
2. Предложението от проф. д-р Васил Николов на тема In situ съхраняване на местни породи и възможности за опазване на биоразнообразието чрез прилагане на традиционна сезонна паша ще бъде финансирано с 5000 лв. УС на ЦНИ реши да бъде сменен ръководителят на проекта с млад учен.
3. Предложението от доц. д-р Дафинка Иванова на тема „Изследване режима на температурните инверсии за целите на земеделското производство в Пловдивски район в условията на климатични промени“ ще бъде финансирано с 5000 лв.
4. Предложението от доц. д-р Димитър Димитров на тема Изследване възможностите на SCS-метода за синтез на нанесени оксидни катализатори ще бъде финансирано с 5000 лв.
5. Предложението от проф. д-р Валентин Личев на тема Проучване на възможностите за отглеждане на български сортове годжи бери при условията на Пловдив ще бъде финансирано с 5000 лв. УС на ЦНИ реши да бъде сменен ръководителят на проекта с млад учен.
6. Предложението от доц. д-р Антон Йорданов на тема Агробиологично изпитване на новоинтродуцирани подложки за сливови и кайсиеви сортове в насаждение ще бъде финансирано с 5000 лв.
7. Предложението от гл. ас. д-р Атанас Вучков на тема Проучване върху месодайните характеристики на агнета и ярета от местни породи отглеждани при планински условия, с оглед получаване на леки кланични трупове по системата SEUROP ще бъде финансирано с 5000 лв.
8. Предложението от доц. д-р Д. Кехайов на тема „Технически средства за растителна защита срещу вредителите по рапицата и предложението“ на проф. д-р Емилия Михайлова на тема „Биоакустика при някои оранжерийни култури“ няма да бъдат финансирани поради полученият нисък брой точки от рецензентите (сумарно от двете рецензии под 100 точки).

За двата отпаднали проекта УС на ЦНИ беше единодушно:

Гласували: ЗА – 0 човека, НЕ - 7 човека

След направеното гласуване УС на ЦНИ единодушно **РЕШИ:**

1. Да финансира приетите проектопредложения с гласуваната сума. Приложение 1.
2. Професори да не бъдат ръководители на одобрените проекти и предлага ръководителите на такива проекти да бъдат заменени с по-млади колеги от научните колективи /минималното изискване за ръководител на такъв проект според наредба № 3 е той да притежава научната степен доктор/.

**КЛАСИРАНЕ НА ПРОЕКТИ 2019 г.**

**І. Сесия за научни проекти**

|  |  |  |  |  |  |
| --- | --- | --- | --- | --- | --- |
| **№** | **Проектопредложение тема** | **катедра** | **Научен ръководител/ оперативен ръководител** | **Общ брой точки** | **Финансиране, лв.** |
|  | Биологично разнобразие на род *Crocus* L. (IridaceaeL.) в българската флора | Кат. Ботаника | доц. д-р Цветанка Райчева | **136** | 5 000 |
|  | In situ съхраняване на местни породи и възможности за опазване на биоразнообразието чрез прилагане на традиционна сезонна паша | Кат. Жив. науки | проф. д-р Васил Николов\* | **127** | 5 000 |
|  | Изследване режима на температурните инверсии за целите на земеделското производство в Пловдивски район в условията на климатични промени | Кат. Ботаника | доц. д-р Дафинка Иванова | **124** | 5 000 |
|  | Изследване възможностите на SCS-метода за синтез на нанесени оксидни катализатори | Кат. Обща химия | доц. д-р Димитър Димитров | **124** | 5 000 |
|  | Проучване на възможностите за отглеждане на български сортове годжи бери при условията на Пловдив | кат. Овощарство | проф. д-р Валентин Личев\* | **122** | 5 000 |
|  | Агробиологично изпитване на новоинтродуцирани подложки за сливови и кайсиеви сортове в насаждение | кат. Овощарство | доц. д-р Антон Йорданов | **118** | 5 000 |
|  | Проучване върху месодайните характеристики на агнета и ярета от местни породи отглеждани при планински условия, с оглед получаване на леки кланични трупове по системата SEUROP | Кат. Жив. науки | гл. ас. д-р Атанас Вучков | **116** | 5 000 |
|  | Технически средства за растителна защита срещу вредителите по рапицата | Кат. Механизация | доц. д-р Д. Кехайов | **87** |  Не се финансира! |
|  | Биоакустика при някои оранжерийни култури | Мелиорации земеустройство и агрофизика | проф. д-р Емилия Михайлова | **57** |  Не се финансира! |

\* УС на ЦНИ реши професори да не бъдат ръководители на одобрените проекти и предлага ръководителите на такива проекти да бъдат заменени с по-млади колеги от научните колективи /доктори/.

**ІІ. Направление „Подкрепа на докторски програми“**

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Проектопредложение тема** | **катедра** | **Научен ръководител** | **Вътрешен рецензент, точки** | **Външен рецензент, точки** | **Общ брой точки** | **Финансиране, лв.** |
|  | Направление „Подкрепа на докторски програми“ | Екология и опазване на екосистемите | проф. д-р Диана Кирин /докт. Петя Захариева | УС на ЦНИ | 1 000 |
|  | Направление „Подкрепа на докторски програми“ | Екология и опазване на екосистемите | проф. д-р Диана Кирин /докт. Радослава Захариева | УС на ЦНИ | 1 000 |
|  | Направление „Подкрепа на докторски програми“ | Екология и опазване на екосистемите | доц. д-р Пенка Запрянова /докт. Гергана Христозова | УС на ЦНИ | 1 000 |
|  | Направление „Подкрепа на докторски програми“ |  Земеделие | гл. ас. Николай Минев /докт. Георги Райчев | УС на ЦНИ | Не се финансира! |

**ІІІ. Инфраструктурни проекти за провеждане на качествени и конкурентноспособни научни изследвания**

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Проектопредложение тема** | **катедра** | **Научен ръководител** | **Вътрешен рецензент, точки** | **Външен рецензент, точки** | **Общ брой точки** | **Финансиране, лв.** |
| 1 | Озеленяване, благоустройство, реконструкция и инвентаризация на дендрологичен парк при Аграрен университет- Пловдив | Градинарство | доц. д-р Валерия Иванова | УС на ЦНИ | 4 000 |
| 2 | Мобилен интерактивен определител на местни и чужди растения в България | Ботаника и агрометеорология | доц. д-р Кирил Стоянов | УС на ЦНИ | 12 000 |
| 3 | Оборудване на научна лаборатория към кат. Земеделие и хербология | Земеделие и хербология | проф. д-р Мая Димитрова | УС на ЦНИ | Не се финансира! |
| 4 | Разработване на технологична линия за провеждане на биотестове при лабораторни условия с пестициди, в частност хербициди | Земеделие и хербология | доц. д-р Ил. Желязков | УС на ЦНИ | Не се финансира! |

**ІV. Проекти за частично финансиране на научни или творчески форуми**

|  |  |  |  |  |  |  |  |
| --- | --- | --- | --- | --- | --- | --- | --- |
| **№** | **Проектопредложение тема** | **катедра** | **Научен ръководител** | **Вътрешен рецензент, точки** | **Външен рецензент, точки** | **Общ брой точки** | **Финансиране, лв.** |
| 1 | Студентски спортни дни - 2019 | ДЕПС | Ив. Ненкова | УС на ЦНИ | 4000 |
| 2 | Студентско художествено творчество„Букет от националности“ | Туризъм | доц. д-р Ив. Лулчева | УС на ЦНИ | 4000 |

**По точка 2**. Текущи

Проф. Манолов представи постъпили доклади.

1. Доклад от проф. д-р Щ. Калинова за финансиране участие в конференция до 500 лв.
2. Доклад от доц. Стефан Шилев, ръководител на научен проект № 09-18, с молба за прехвърляне на неизразходваните средства от първа за втора финансова година.
3. Доклад и приета статия от доц. Марин Маринов, за финансиране с 1500 лв. по тема 17-12 за научна дейност или участие в научна конференция.
4. Доклад от гл. ас. Р. Проданова за финансиране с 1000 лв. по тема 17-12 за научна дейност или участие в научна конференция.

След направените коментари, проф. Иван Манолов предложи на членовете на УС на ЦНИ да гласуват за всеки доклад поотделно.

 След направеното гласуване УС на ЦНИ **РЕШИ:**

1. Да финансира докладите от точка 1 до точка 3.
2. Да не финансира доклад от точка 4.

УС на ЦНИ се усъмни в реалния принос на гл. ас. Р. Проданова в разработването и написването на статията. Авторският колектив на статията включва 7 човека, първите 6 от които са от Тракийския университет – Стара Загора, а последният 7ми е гл. ас. Р. Проданова. В статията са публикувани резултати от изследвания с научна апаратура, с която Аграрният университет не разполага. Поради тази причина УС на ЦНИ взе решение да отхвърли доклада.

Други решения:

1. Участието на преподаватели от АУ в конференцията **„Agriculture for life, life for agriculture“,** която ще се проведе в Букурещ, Румъния през месец юни 2019 да се финансира само до размера на таксата за участие (100 евро) при положение, че публикациите ще се реферират в WEB of Science.
2. Финансирането на докторски теми за задочно обучение от направления Икономика, Науки за земята и Технически науки да бъдат в размер на половината от определената сума за редовни докторанти в съответното направление.
3. Крайното решение за това дали да се одобри или не доклад за финансиране по проект 17-12 се взима от управителния съвет на ЦНИ.

След изчерпване на дневния ред, заседанието приключи.

**Председател на УС:**

**(проф. д-р И. Манолов)**